kaerle etc. doen te wetene allen ende eenen yegelijck iegewoirdich
ende toecomende dat wy ontfangnen hebben die supplicatie van amant
van streken geboren van blaesvelt janssone geboren van blaesvelt
inhoudende hoe dat hy suppliant inden jaere onsheeren duysent
vyffhondert ende dryendertich des goensdaechs zeventhien dage voer sinxe
ombegrepen vanden prefixen dage ontrent drye uren naeder noenen alleene
gegaen is uuyt onser stadt van antwerpen om hem te recreeren ende te
vermaken ende alsoe spacerende ende wandelende is hem opten steenwech
buyten der poerten van sint jorys int gemoete gecomen zeker vrouwe persoen
geheeten lossyt van diest die hy suppliant kende metter welcker hy
gegaen is in den heerlicheyt van berchem buyten der voirs. stadt gelegen
aldaer zy tsamen gecomen zijn in zekere herberge geheeten croonenborch
daer alsdoen woenachtich was een genoempt willem verhagen doen ter
tyt weerdt vanden selven huyse wesende ende aldaer zijnde heeft hy
suppliant mitter voergenoemde vrouwen om zynen penninck begeert te drinckene
een pinte biere twee oft drye gelyck de weerdinne vanden selven huyse
hem suppliant oyck gewillichlycken haelde heetende den selven nedersitten
aen zekere tafele inde hoecken aldaer gestaen ende was aen deen eynde vanden
selver tafelen geseten een genaempt jan govaers saliger gedachten ende
noch een jonc man met eender vrouwen die hij suppliant nyet en kende noch
te voeren by zynder wete oyet gesien hadde maer den selver persoonen aldaer
vindende zoe dat de voirs. suppliant mitter voirs. vrouwen aen dander
eynde vander selver tafelen een wyle tyts geseten ende cleynen lust tot
drincken hebbende is vander selver taefelen opgestaen ende mitter voirs.
vrouwen gegaen uuyten huyse achter in den hoff aldaer een closbane stont
ende op te selve bane ontrint een ure tijts mitter voirs. vrouwen uuyt
recreatien ende om tyt cortinge gespeelt hebbende is ten lesten gecomen
de voirs. jan govaerts aen de voirs. bane hem suppliant beroepende om met
hem te spelene om een pot biers alsoe hy suppliant oyc dede maer duer
groote woirden ende gevecht dat die voirs. jan govaerts op de voirs. banck
iegens andere persoonen alsdoen creech daer hy suppliant int bescheet ginck
ende den twist ende gevecht hielp slichten datter nyemant gequetst noch
gewont en werdt is tspel vanden par voirs. partien gestaect geweest zoe dat
daer nae de voirs. suppliant metter voirs. vrouwen wederom in huys gegaen is
ende noch een pinte biere off twee gedroncken hebbende siende dat laet ende
poirtyt was wesende tusschen acht ende neghen uren inden avont heeft metter
weerdinnen gerekent ende zyn gelach eerlycken betaelt meynende alsoe
naeder voirs. onser stadt van antwerpen te gaene maer de voirs. suppliant
hoirende dat de selve jan govaerts groote woirden hadde ieghens den
voirgenoemde jongen man die hy suppliant alsboven hadde aldaer vonden sittende
met zekere vrouwe persoen ende dat selve ja govaerts deselve vrouwe
by hem hebben wilde seggende totten voirs. jongenmanne dat hy de
vrouwe lange genoech gehadt hadde ende dat hy se oyck hebben wilde
met meer dier gelycker woerden in sulcker vuegen dat de selve jongeman
zonder hem tegen den voirs. janne govaerts vele topponerene is worden
weenende dwelck de voirs. suppliant siende met compassien beruert
wesende heeft totten selven janne govaerts geseet dese woirden in
substantien eel geselle ghy en soudt nyet willen noch begheren dat u yemant
een vrouwe die ghy by u sittende hadt affhendich maken soude daerop de
voirs. jan govaerts van stonden aen geantwoerdt heeft ende geseeght den
suppliant vragende ende op de vrouwen persoen wysende die hy mede gebracht
hadde is dat u vrouwe soe wil ic dan die hebben daer op de voirs. suppliant
seide dese vrouwe es met mij inne gecomen ic sal se oyc wederom uutleyden
maer de voirs. jan govaerts in zijn voergaende propoest persevererende heeft
anderwerff totten voirs. suppliant geseet die vrouwe sal ic desen avont hebben
oft u lyff met dijen op staende ende een pint in zijn hant grijpende heeft naeden
suppliant geworpen zoe dat de voirs. suppliant zijnen deghen uuyttreckende
meynende naeden voirs. janne te slaene is byder weerdinnen ende maerten
vanden selven huyse gehouden geweest metten rechten arme daer hy zynen
deghen hadde ende de voirs. jan govaerts meynende de suppliant daer hy
gehouden werdt met eenen opstekere inne te loopen heeft de selve suppliant
zoe veel gedaen dat hij den voirs. deghen vander rechter hant inder slincker
gevrongen ende gecregen heeft ende soe naeden voirs. janne geslaegen maer
eer den slach volgaen was ende nauw ten halven is de voirs. jan
govaerts willende den suppliant metten voirs. op opstekere inne loopen inden
voirs. deghen gevallen ende den selven beneden onder de borst in zijn rechte
zyde gevallen ende ingeloopen in sulcker vuegen dat de voirs. jan alsoe opten
staende voet van levene ter doot gecomen is wyens ziele god bevele
dat oyck hy suppliant nae dyen tvoirs. mesuz ende dootslach by hem inden persoen
vanden voirs. janne geperpetreert is geweest op sheeren geleyde een wyle
tijts gegaen hebbende heeft ons yesindert wel getrouwelyck zoewel in
vrieslant inde oerloge van geldre als iegens den coninck van vranckeryck
gedient ende hoewel den voirs. dootslach inder manieren voirs. gebuert
is geweest ende dat de voirs. suppliant zijn lyff verweerende tselve gedaen
heeft dwelck hem zeere berouwt ende uuyt gronden zijnder herten leet
is alsoe dat hem tselve nyet leeder en soude moegen wesen hebbende den
voirs. afflivigen gesoent ende de partie vanden selven geheelyck volcommelyck
ende te vollen gecontenteert ende soe dat behoirt vernuecht als blijct by de
zoen brieve ende quitancien der af zijnde ende heeft te voeren ende yesindert
altyts te goeden naeme ende fame gestaen in alle andere saken hem altyts wel
ende eerlycken geregeert zonder oyck oyt gevangen achterhaelt noch verwoven
geweest te zijne van andere mesusen schanden noch reprochen noch gedaen
dingen weerdich om reprehenderen soe en soude hy suppliant nochtans dien
al nyettegen staende binnen desen onser landen hem voer rigeur ende stranheyt
van justicien beduchtende nyet gevuech gelyck noch sekerlyck dorven vinden
gaen staen wandelen noch converseren ende waere alsoe gescapen zijn leefdage
lanck desolaet mestroostich vagabund ende ledich buyten lants te loopene te
doelene ende verloren te gaene enwaere hem onse gracie ende genade daerop nyet
verleent alsoe de voirs. suppliant seeght ons daerom oetmoedelyck biddende
waerom zoe eest dat wy desen aengesien willende altyt gracie ende
genade prefereren rigeur van justicien den voirs. suppliant geneycht wesende
tot zijnder voirs. beden hebben ingevalle als boven quytgeschonden geremitteert
ende vergeven ende van sunderlinger gracien quytschelden remitteren ende vergeven
by desen onser brieve voirs. brieve tfeyt ende dootslach boven geruert
mitsgaders alle offencien ende bruecken corporele ende criminele daer inne hy
ter causen voirscreven met datter aencleven mach tegen ons ende justicie
mesdaen mach hebben ende hebben hem als daeraf wedergestelt ende
gerestitueert stellen weder ende restitueren tot zijnen goeden name famen ende
geruechte in onser lande ende hertoochdom van brabant ende allen anderen onsen
landen ende heerlicheyden ende tot zijnen ongeconfisqueerden goeden indyen hy
ennige heeft gelyck ende in alder manieren alsoe hy was eer den voirs.
dootslach geschiede imponerende hierop een eeuwich zwijgen onser procureur
general in brabant ende allen anderen onser justicieren ende officieren wye zy hij zyn
satisfactie ende beteringe doenen der partien geinteresseerdt indyen die nyet
gedaen en is ende ennige daer toe dient civilyck alleenlyck behoudelyck
dat de voirs. suppliant gehouden sal zijn tselve feyt tegen ons te beteren
civilyck nae die gelegentheyt vander saken ende faculteyt van zynen goeden
ende dat hy oyck gehouden wordt op te leggene ende betalene die
redelycke costen van justicien indyen eenige hierom gedaen zijn oft gedaen
worden ter taxatien ende moderatien van onser voirs. cancellier ende luyden van
onser raede diewelcke wy daertoe gecommitteert hebben ende committeren by
desen ontbieden daer om ende bevelen den selven onser cancellier ende
luyden van onser raede in brabant dat voer henluyden geroepen die gene die
daerom behoiren geroepen te zyne zij procederen wel ende getrouwelyck
totten interinemente ende verificatie van desen ende totter taxatien vanden voirs.
civile boeten ende costen welck interinement de voirs. suppliant sal moeten
versuecken binnens jaers ende dat opte pene van te verbueren deffect van
desen onsen oepenen brieven ende dat gedaen ende de voirs. civile boete ende
costen getaxeert ende betaelt zynde in handen vanden genen van onsen
ontfangers dyen dat behoiren sal die gehouden werdt rekeningen bewijs
ende relicqua te doene vanden voirs. civile boeten tot onser behoeff mitten
anderen penningen van zynen ontfange zy onse voirs. procureur general in brabant
ende alle andere onse richteren justicieren officieren ende ondersaten
tegewoirdige ende toecomende dyen dat aengaen sal mogen huere
stedehouderen ende eenen yegelyck van hen bezundere zoe hem toebehoiren sal
# sy hieraf verantwordt
byden ontfanger vanden
exploiten
doen laten ende gedoogen den voirs. supppliant van deser onser tegewoirdiger
gracien remissien ende pardoene ende van alle den inhouden van desen inder
vuegen ende manieren voer verhaelt rustelyck vredelyck volcommelyck ende
eeuwelyck genyeten ende gebruycken zonder hem te doene noch te laten
geschieden nu noch in toecomenden tyden ennigen hinder letsel oft
moyenisse aen lijve noch aen goede ter contrarien maer indyen zyn lyff
oft ennige van zynen goeden daerom gearresteert oft becommert waeren dat
zy die stellen ende setten off doen stellen ende setten terstont ende zonder
vertreck tot geheelder ende volcomender delivrancie ende slakinge want ons
alsoe gelieft ende ten eynde dat dit vast zy ende blyve tot eeuwygen
dagen hebben wy onser zegel hieraen doen hangen behoudelyck ons
in anderen dingen onser rechte ende eenen yegelyck anderen dessyns gegeven
in onser stadt van bruessele inde maent van julio int jaer onsheeren
duysent vyffhondert achtendertich ende van onser keyseryck txixe
ende van castillien etc. txxiiie aldus stont gescreven opte plycke
byden keyser en zynen raede ende geteekent boote noch stont
gescreven op te selve plycke visa registrata
ghecollacioneert tegens die
originale brieven by my
decock